Tapaleuk : Gara -gara Doi Parkir
Ini hari tao kanapa ko Tobo balompi jaga parkir ju. Ina Feok su kasbangun ma baptua tidor tarus.
POS-KUPANG.COM--Mulai ada tempat-tempat belanja di Kota Kupang, banyak juga muncul jaga parkir. Kebetulan Ama Tobo ju selama ini ada jaga parkir di satu swalayan.
Ini hari tao kanapa ko Tobo balompi jaga parkir ju. Ina Feok su kasbangun ma baptua tidor tarus.
"Woe ama lu tadi malam buat apa ko matahari su di atas kapala ju lu balom bangun," Ina Feok batareak kuat-kuat.
Padahal Ama Tobo su sadar ma dia balom mo turun dar tampa tidor.
Pas Ina Feok mo pi kas bangun te Bai Ndu ada togor di muka rumah, jadi Ina Feok suru dia masok.
"Ama masok ko duduk dolo,Tobo ju balom bangun ini," Ina Feok ada siap kopi kasi Tobo supaya bangun na langsung minum.
Karna pas ada Bai Ndu, Ina Feok langsung buat kopi dua gelas.
"Ina beta kemarin ada baca koran itu bilang pak walikota ada ganti pejabat di Dinas Perhubungan sana, Baptua kasi berenti dar jabatan karna bilang ada kasus setoran uang parkir ko," Bai Ndu ada pegang korang ko kastujunk Ina Feok.
"Adoh ko kenapa bagitu ama, jang sampe Tobo pung bos ju dapa masalah ko,"Ina mulai bacarita deng Bai Ndu.
"Katong balom tao, soalnya di koran bilang ada masalah uang parkir. Kalo yang beta tao, tukang parkir dong sonde tao apa-apa, dong kan ada bos sendiri," Bai Ndu jelaskan ke Ina Feok.